七言送何中復赴高陵簿
作者：沈遘
朝代：宋

paragraphs: 昔初送君向秦關，君時失意多悲嘆。
今來送君復西去，君懷新命多歡語。
別君重見凡四年，顔色如故氣軒軒。
文章學問益老富，卓然遠致信可賢。
長安古都今大府，并護關西諸節度。
邇臣元老來後先，賢士大夫還而聚。
君持利器往從之，當能一發胸中奇。
莫嗟須臾廷下屈，我有鎡基又乘時。
君家湘衡萬餘里，十年遠遊何所事。
高車駟馬終當歸，努力無爲故人恥。